钦定古今图书集成/明伦汇编/氏族典/第398卷 > 《李氏宗谱序》明·李善长
## 钦定古今图书集成/明伦汇编/氏族典/第398卷 > 《李氏宗谱序》明·李善长

余族太古莫究，颛顼是开，始于君而继于相。两汉皆
相，唐则复君；宋后先为相。其间擅德业而名当世者，
不可计数矣。前者既以代兴，后者何难踵美？余世居
定远，本氏之族满天下，大约祖轩辕軿辂者，十当七、
八。详其支派，里道则分；考其世系，源本则合。今值我
皇上定鼎以来，求人资治吾族，必多英贤之士，出其
文经武纬，以佐国翊运，岂不伟哉！余以布衣从帝东
渡，得承殊渥，位列公辅，尝以不克任荷为惧。帝之命
余曰：“以仁义忠孝训及嗣人。”余敬奉以示子孙，爰为
之序。